Diari Oficial de la Generalitat Valenciana


Sumari del DOGV 6221, del 08-03-2010 (2010/2416)

RESOLUCIÓ de 19 de novembre de 2009, del director general d'Urbanisme, per la qual s'esmenen les deficiències a què fa referència l'Acord de la Comissió Territorial d'Urbanisme de 20 de febrer de 2008 i es declara definitivament aprovada la modificació número 3 de les normes subsidiàries de Benaguasil, respecte al punt segon.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6221

Data del DOGV
:   08-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/2416


Data del document
:   19-11-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Benaguasil
    * pla d'urbanisme

RESOLUCIÓ de 19 de novembre de 2009, del director general d'Urbanisme, per la qual s'esmenen les deficiències a què fa referència l'Acord de la Comissió Territorial d'Urbanisme de 20 de febrer de 2008 i es declara definitivament aprovada la modificació número 3 de les normes subsidiàries de Benaguasil, respecte al punt segon. [2010/2416]  
Vist l'expedient instruït per a l'aprovació definitiva de la modificació núm. 3 de les normes subsidiàries de Benaguasil, es destaquen els següents:  
Antecedents  
Primer. La Comissió Territorial d'Urbanisme de València, en sessió celebrada el 20 de febrer de 2008, va adoptar l'acord següent:  
«Vist l'expedient remés per l'Ajuntament de Benaguasil referit a la modificació puntual núm. 3 de les normes subsidiàries, a l'efecte de l'aprovació definitiva d'aquestes, i de conformitat amb el següents:  
Antecedents  
Primer. Tramitació municipal  
L'expedient es va sotmetre a informació pública mitjançant un acord del Ple, en sessió de 25 de maig de 2005. Transcorregut el període d'exposició pública (DOGV núm. 5017, de 31 de maig de 2005 i diari El Mundo, de 2 de juny de 2005) sense que es presenten al·legacions, es va aprovar provisionalment el 27 de juliol de 2005.  
Segon. Documentació  
El projecte consta de memòria informativa i justificativa, plànols d'ordenació, estudi d'impacte ambiental, de paisatge, d'inundabilitat i de necessitats d'habitatge protegit.  
Tercer. Objecte  
L'objecte de la modificació consta de dos apartats:  
1. Requalificació d'una parcel·la dotacional: la requalificació d'una parcel·la de 7.951,77 m² de superfície al c/ Picador, prevista en el planejament vigent com a equipament educatiu, per a convertir-se en una parcel·la qualificada de residencial intensiu. Aquesta modificació es justifica per les condicions orogràfiques de la parcel·la que fa difícil la materialització de l'equipament escolar i, sobretot, per la materialització d'un nou equipament docent en una parcel·la pròxima, incorporada al sòl urbà a través del desenvolupament del planejament diferit. A més, amb aquesta modificació es pretenen ajustar les alineacions de la parcel·la a les definides en l'ordenació detallada de l'entorn urbà. Per a això, es produeix l'obertura d'un nou vial central en prolongació del c/ Topairet que proporcionarà un accés directe des del nucli urbà consolidat a la zona verda proposada pel planejament i limítrofa a la parcel·la, la qual quedarà dividida en dues illes. Així mateix, per a articular les noves parcel·les en la trama urbana, s'introdueix un vial de vianants entre aquestes i la zona verda referida, que millora l'entorn ja que restringeix el trànsit rodat a la zona destinada a parc urbà. Així, la parcel·la inicial de 7.951,77 m² es transforma en dues parcel·les edificables de 3.128,57 m² i 3.547,93 m², i es destinen a vials 1.274,87 m².  
2. Ampliació de sòl per a ús dotacional: es pretén la reclassificació d'uns terrenys (amb 8.514,86 m² de superfície i majoritàriament de propietat municipal) de sòl no urbanitzable comú a sòl urbà dotacional per a ús esportiu, amb la finalitat d'implantar una piscina coberta ja que els esmentats terrenys són limítrofs amb l'actual zona esportiva.  
Quart. Tramitació autonòmica  
S'han sol·licitat informes als següents organismes sectorials:  
Conselleria d'Infraestructures i Transports. Carreteres.  
Diputació.  
Ferrocarrils de la Generalitat Valenciana.  
EPSAR.  
Direcció General de Transports.  
Entitat de sanejament.  
Direcció General d'Habitatge.  
IVHSA.  
Direcció General de Règim Econòmic de la Conselleria de Cultura, Educació i Ciència.  
Direcció General d'Esports.  
Conselleria de Sanitat.  
Direcció General de Gestió del Medi Natural.  
Àrea d'Urbanisme de la Conselleria de Territori i Habitatge.   
Servei d'Ordenació Territorial.  
Confederació Hidrogràfica del Xúquer.  
Dels informes sol·licitats, s'han emés els següents:  
Direcció General de Règim Econòmic de la Conselleria de Cultura, Educació i Ciència, de data 18 de maig de 2006, de caràcter favorable.  
IVHSA, de data 08 de juny de 2006, en el qual s'assenyala que mentre el planejament municipal no dispose del corresponent estudi d'habitatges, es considera convenient una reserva del 20%, establit en el punt 3r de la disposició transitòria 8ª del Reglament d'ordenació i gestió territorial i urbanística (ROGTU), i cal incloure, en les fitxes de planejament i gestió del sòl urbanitzable residencial, la proporció d'habitatges protegits que s'haja de materialitzar en el desenvolupament de cada sector de sòl urbanitzable, com també localitzar prèviament els terrenys destinats a aquests.  
Conselleria d'Infraestructures i Transports. Carreteres, de data 25 de gener de 2006, de caràcter favorable, on s'assenyala que se sol·licite l'emissió d'informe tant a la Direcció General de Transports com a Ferrocarrils de la Generalitat Valenciana, per la proximitat i possible afecció de la modificació a la línia de ferrocarrils de la Generalitat Valenciana.  
FGV, de data 22 de febrer de 2006, de caràcter favorable.  
El Servei de Suport Tècnic, de data 22 de desembre de 2006, emet un informe sobre l'estudi de paisatge en què es conclou que l'esmentat estudi és innecessari ja que ha conclòs el tràmit d'informació pública del projecte amb anterioritat a l'1 de febrer de 2006.  
Direcció General de Transports, de data 29 de juny de 2006, de caràcter favorable, condicionat al següent:  
«Primer. Un dels àmbits que forma part la modificació és limítrof amb la línia de ferrocarril València-Llíria, de Ferrocarrils de la Generalitat Valenciana. Per això, s'han de respectar les obligacions derivades del pas de l'esmentada línia, i la documentació que forma part de l'expedient ha d'estar grafiada en els plànols d'ordenació, les zones de policia ferroviària a què està condicionada, d'acord amb la Llei 16/87, de 30 de juliol, d'ordenació dels transports terrestres. Per tant, els plànols han de recollir:  
L'eix de la via.  
Aresta exterior de l'explanació (AEE).  
Zona de domini públic: 8 m des de l'AEE.  
Zona de servitud: 20 m des de l'AEE.  
Zona de protecció: 50 m des de l'AEE.  
La línia límit d'edificació és coincident amb la vora de la zona de servitud i, se situa, per tant, a 20 m de l'AEE. A més, una vegada delimitades les esmentades zones, cal ocupar-s'hi de la limitació d'usos, així es garantirà que el domini públic queda exempt d'obres i instal·lacions, i es permet, únicament, la plantació d'arbustives fins a completar els 5 metres de domini públic. De la mateixa manera, el propietari del sòl ha d'executar el tancament com cal de la plataforma ferroviària, i les despeses de construcció i posterior manteniment aniran a càrrec seu, d'acord amb el que assenyala l'art. 290.02 del Reglament de la Llei d'ordenació dels transports terrestres. Així mateix, es s'han de disposar els elements necessaris per a l'esmorteïment dels impactes provocats per la via.  
Segon. S'ha de sol·licitar informe a Ferrocarrils de la Generalitat Valenciana, titular de l'esmentada línia.»  
  
\* \* \* \* \*  
  
En data 17 de desembre de 2007, la directora general d'Ordenació del Territori aprova l'estudi d'inundabilitat.  
Direcció General de Gestió del Medi Natural, de data 4 de febrer de 2008, emet la declaració d'impacte ambiental que conclou així:  
«Primer. S'estima acceptable, només a l'efecte ambiental i sense perjudici de l'obtenció prèvia de les autoritzacions sectorials que li siguen d'aplicació, la modificació núm. 3 de les normes subsidiàries de planejament de Benaguasil, relativa a la reclassificació de sòl per a ús esportiu, promogut per l'Ajuntament de Benaguasil, sempre que es desenvoplupe d'acord amb el que estableix la documentació presentada i amb els condicionants establits a continuació.  
Segon. Condicionants per a l'aprovació i desenvolupament del projecte:  
1. En compliment de l'article 11 de la Llei 4/1998, d'11 de juny, del patrimoni cultural valencià, ha d'obtenir-se informe de la Direcció General de Política Lingüística i Patrimoni Cultural Valencià. S'hi han de realitzar totes les mesures correctores o protectores previstes.   
2. La gestió dels residus generats s'ha de fer mitjançant la incorporació a la gestió ja existent al municipi.  
3. En el cas que els cultius limítrofs s'hagen vist afectats durant les obres d'urbanització o edificació, s'han de realitzar els treballs de restitució a la situació original d'aquests.  
4. Cal realitzar la revegetació del talús que l'accés a la zona ha generat i executar l'enjardinament dels espais no ocupats per la piscina, tal com es recull en les mesures de correcció paisatgística.»  
Cinqué. Aigua i sanejament  
En data 20 de juliol de 2006, l'EPSAR emet informe sobre la viabilitat del tractament en l'EDAR del Camp de Túria I de les aigües residuals generades pel desenvolupament de la modificació puntual núm. 3 de les normes subsidiàries del municipi de Benaguasil.  
Amb data 29 d'octubre de 2007, l'Ajuntament de Benaguasil remet a aquests serveis territorials l'informe de recursos hídrics, que conclou així:  
«1. El nombre màxim d'habitatges de l'actuació és de 210, i a tot això cal afegir una piscina municipal coberta. L'aigua per a consum de la piscina municipal se servirà del pou denominat Picador, pou que es destina únicament a subministrar aigua cada estiu a l'actual piscina del poliesportiu municipal. Quant a les necessitats hídriques per al consum residencial s'adjunta la taula de càlcul basant-se en els consums actuals de Benaguasil:  
2. L'abastiment a la població de Benaguasil s'efectua mitjançant dues captacions d'aigües subterrànies ubicades al terme municipal de Benaguasil, a la parcel·la número 25 del polígon 19, denominats pous Nahora 1 i Nahora 2. Aquests pous són de propietat municipal. Expedient en Confederació Hidrogràfica del Xúquer número 1991CP0099.  
3. Per a l'abastiment actual s'utilitzen els pous de manera alterna, que pot ser simultània si es realitzen les modificacions necessàries en el centre de transformació. El volum d'aigua que actualment subministra a la xarxa se situa entorn dels 4.20 m³/dia de mitjana anual.  
4. En el mes de juny de 2007 s'ha realitzat un estudi dels recursos hídrics en els sondejos Nahora 1 i Nahora 2 i s'ha arribat a la conclusió que es pot obtenir un bombament simultani en ambdós sondejos de 166 l/s, equivalent a 14.342 m³/dia.»  
Aquest informe i el projecte tècnic s'han remés a la Confederació Hidrogràfica del Xúquer per a la convalidació, amb data 4 de desembre de 2007.  
Sisé. Planejament vigent  
Benaguasil disposa de normes subsidiàries aprovades definitivament per la Comissió Territorial d'Urbanisme en data 8 de març de 1995.  
Seté. La Comissió Informativa de la Comissió Territorial d'Urbanisme de València, en sessió celebrada el 13 de febrer de 2008, per unanimitat, va emetre un informe relatiu al projecte que ens ocupa, complint així el que preceptua l'art. 11 del Decret 162/2007, de 21 de setembre, del Govern Valencià, pel qual s'aprova el Reglament dels òrgans territorials i urbanístics de la Generalitat.  
Fonaments jurídics  
Primer. Aspectes formals  
La tramitació ha sigut correcta, d'acord amb el que estableix l'article 38 de la Llei reguladora de l'activitat urbanística valenciana (LRAU), per remissió de l'article 55.1 LRAU. La documentació està completa, a l'efecte del compliment del que preceptua l'article 27 de la LRAU.   
Segon. Justificació de la reserva dotacional   
Respecte al primer punt de la modificació, no es justifica el compliment de l'art. 55.3 LRAU ja que no compensa, amb motiu de la requalificació, la disminució de sòl dotacional que es produeix; únicament se cedeix el sòl destinat a vials (1.274,87 m²).  
Tercer. Reserva d'habitatge protegit  
En el primer punt de la modificació no s'estableix cap reserva d'edificabilitat residencial per a destinar-la a habitatges de protecció pública, incomplint així la disposició transitòria huitena del ROGTU que per al municipi de Benaguasil preveu aquesta reserva en un 20% de l'edificabilitat residencial total.  
Quart. Justificació del compliment del deure de cessió gratuïta a l'administració de sòl no urbanitzable protegit, art. 13.6 de la Llei d'ordenació del territori i protecció del paisatge (LOTPP).  
Vist que l'objecte del segon punt de l'expedient urbanístic que ens ocupa és la reclassificació d'un sòl no urbanitzable per a la implantació d'un equipament públic, en virtut de l'art. 13.6.G de la LOTPP l'actuació queda exclosa de l'obligació de cedir sòl no urbanitzable protegit, a càrrec d'aquesta, en superfície igual a la reclassificada tal com exigeix l'art. 13.6 de la LOTPP.  
Cinqué. Valoració global  
Les determinacions contingudes en el projecte es consideren correctes des del punt de vista de les exigències de la política urbanística i territorial de la Generalitat Valenciana, tal com recull l'article 40 de la LRAU, si bé han de fer-se les consideracions següents:  
1. Ha d'emetre's informe de la Confederació Hidrogràfica del Xúquer respecte a la suficiència de recursos hídrics.  
S'ha de complir el que estableix l'informe de la Direcció General de Transports de la Conselleria d'Infraestructures i Transports.  
S'han de complir els condicionants establits per la declaració d'impacte ambiental.  
Han de justificar-se les mesures compensatòries que mantinguen la proporció i la qualitat de les dotacions públiques previstes respecte a l'aprofitament, pel que fa al compliment de l'art. 55.3 de la LRAU.  
S'ha de fixar una reserva mínima del 20% de l'edificabilitat total residencial per a destinar-la a habitatge de protecció pública.  
Ha d'incorporar-se a la fitxa de gestió del Pla parcial la condició que, amb caràcter previ a l'inici de les obres d'urbanització previstes en l'instrument de planejament objecte d'aquest expedient, ha d'acreditar-se l'efectiva disponibilitat legal, per qualsevol dels mitjans previstos en la legislació vigent en matèria d'aigües, de recursos hídrics suficients destinats al consum humà per a abastir les demandes generades per l'actuació, en les condicions de qualitat legalment establides o, si s'escau, per haver transcorregut el termini d'un any des de la sol·licitud a la confederació hidrogràfica corresponent sense que s'haja obtingut l'esmentada disponibilitat, per causes no imputables a l'Ajuntament.  
Sisé. Òrgan competent  
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen resolutori sobre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Decret 162/2007, de 21 de setembre, del Consell, pel qual s'aprova el Reglament dels òrgans territorials i urbanístics de la Generalitat Valenciana.  
A la vista de tot el que antecedeix, la Comissió Territorial d'Urbanisme de data 20 de febrer de 2008, per unanimitat, acorda::  
1. Suspendre l'aprovació definitiva del primer apartat de la modificació puntual núm. 3 de Benaguasil fins que:  
S'emeta un informe de la Confederació Hidrogràfica del Xúquer respecte a la suficiència de recursos hídrics.  
Es justifiquen les mesures compensatòries que mantinguen la proporció i la qualitat de les dotacions públiques previstes respecte a l'aprofitament, quant al compliment de l'art. 55.3 de la LRAU.  
S'establisca una reserva mínima del 20% de l'edificabilitat total residencial per a destinar-la a habitatge de protecció pública.  
En aplicació del que preveu l'article 42.5.c) de la Llei 30/1992, de 26 de novembre, règim jurídic de les administracions públiques i del procediment administratiu comú, si transcorre el termini de tres mesos des de la sol·licitud de l'informe de la Confederació Hidrogràfica del Xúquer sense haver rebut contestació, es resoldrà l'expedient tenint en compte les regles contingudes en la interlocutòria de la Sala Contenciosa Administrativa, secció 1ª del Tribunal Superior de Justícia de la Comunitat Valenciana, de data 15 de gener de 2007, en el recurs núm. 1/1003/2006.  
Transcorreguts tres mesos sense que es presente l'esmena dels aspectes que motiven la suspensió, s'acordarà la caducitat i l'arxiu de l'expedient, d'acord amb el que preveu l'article 92 de la Llei 30/92, de 26 de novembre, de règim jurídic de les administracions públiques i del procediment administratiu comú. Es faculta expressament la directora general d'Ordenació del Territori per a dictar la Resolució corresponent.  
2. Condicionar l'aprovació definitiva del segon apartat de la modificació puntual núm. 3 de Benaguasil al fet que:  
Es complisca el que estableix l'informe de la Direcció General de Transports de la Conselleria d'Infraestructures i Transports.  
Es complisquen els condicionants establits per la declaració d'impacte ambiental, que s'han d'incloure en la fitxa.  
Contra aquest apartat del present acord, que no posa fi a la via administrativa, es pot interposar recurs d'alçada davant de la secretària autonòmica d'aquesta Conselleria, segons el que disposa l'article 68.3.c) de la Llei 5/1983, de 30 de desembre, de Govern Valencià i article 26 del Decret 92/2007, de 6 de juliol, del Consell de la Generalitat, que estableix l'estructura orgànica de la Presidència i de les conselleries de l'administració de la Generalitat, en el termini d'un mes comptador a partir de l'endemà a la data de recepció d'aquesta notificació.  
Si és procedent, les administracions públiques poden formular un requeriment d'anul·lació o revocació segons el que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica d'aquesta Conselleria, en relació amb l'article 68.3.c) de la Llei 5/1983, de 30 de desembre, de Govern Valencià i article 26 del Decret 92/2007, de 6 de juliol, del Consell de la Generalitat, que estableix l'estructura orgànica de la Presidència i de les conselleries de l'administració de la Generalitat, en el termini de dos mesos comptadors a partir de l'endemà a la data de recepció d'aquesta notificació. L'esmentat article 44 de la Llei 29/1998 estableix literalment;  
«Art. 44.1. En els litigis entre administracions públiques no es pot interposar recurs en via administrativa. No obstant això, quan una administració interpose recurs contenciós administratiu contra una altra, pot requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.»  
En el supòsit de no formular el requeriment indicat, les administracions públiques poden interposar en el termini de dos mesos comptadors des de la notificació recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 46.1 de l'esmentada Llei 29/98.  
Tot això sense perjudici que es puguen exercir qualsevol altre recurs o acció que es considere oportú.»  
Segon. Amb data 13 de novembre de 2009 té entrada en aquest Servei Territorial una separata referida al punt segon de la modificació núm. 3 de les normes subsidiàries, en dos exemplars, en format paper i suport digital, per a fer complir el punt segon de l'acord de la Comissió Territorial d'Urbanisme anteriorment citat.  
Tercer. El cap del Servei Territorial d'Ordenació del Territori, el 17 de novembre de 2009 emet un informe en què conclou que de la documentació aportada es desprén que s'ha donat compliment al punt segon de l'Acord de la Comissió Territorial d'Urbanisme de data 20 de febrer de 2008.  
Fonaments jurídics  
U. De la documentació presentada es comprova que s'ha donat compliment al punt segon de l'acord de la Comissió Territorial d'Urbanisme de data 20 de febrer de 2008, tal com es justifica a continuació:  
1. Respecte a l'informe de la Direcció General de Transports, el pla aportat compleix les servituds que la Llei 16/1987 estableix i, a més, Ferrocarrils de la Generalitat Valenciana va emetre un informe favorable el 22 de febrer de 2006. El pla d'ordenació, alineacions del plànol 1, inclou una llegenda amb les condicions particulars i les limitacions d'usos de la Llei 16/1987 d'ordenació dels transports terrestres.  
2. Respecte a les condicions de la declaració d'impacte ambiental, atés que el projecte originari no incloïa la fitxa de planejament i gestió, aquestes condicions han sigut recollides en una llegenda del pla d'ordenació: alineacions del plànol 1.  
En conseqüència, es consideren complits els condicionants establits en el punt segon de l'Acord de la Comissió Territorial d'Urbanisme de 20 de febrer de 2008.  
S'han presentat dues còpies del text refós, degudament diligenciats, en les quals es recullen les esmenes assenyalades.   
Dos. El director general d'Urbanisme, segons el Decret 139/2009, de 18 de setembre, és l'òrgan competent per a verificar el compliment dels condicionants imposats en l'esmentat acord de la Comissió Territorial d'Urbanisme, per assumpció de les competències atribuïdes en l'article 9.b) del Decret 162/2007, de 21 de setembre, del Consell, pel qual s'aprova el Reglament d'òrgans territorials i urbanístics de la Generalitat.  
En conseqüència, el director general d'Urbanisme resol:  
Primer  
Considerar complit l'Acord de la Comissió Territorial d'Urbanisme de data 20 de febrer de 2008, respecte al punt segon de la modificació núm. 3 de les normes subsidiàries de Benaguasil, ja que l'expedient ha sigut corregit de conformitat amb els condicionants assenyalats en aquest.  
Segon  
Declarar definitivament aprovat l'expedient de modificació núm. 3 de les normes subsidiàries de Benaguasil, quant al punt segon.  
Tercer  
Ordenar la publicació de l'acord aprovatori, conforme al procediment legalment previst, i segellar l'expedient de referència; tot això respecte al punt segon de l'Acord de la Comissió Territorial d'Urbanisme de 20 de febrer de 2008.  
Contra aquesta resolució, que posa fi a la via administrativa, es pot interposar recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació o publicació d'aquesta, de conformitat amb el que preveu l'art. 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que els interessats puguen exercir qualsevol altre recurs que estimen oportú.  
València, 19 de novembre de 2009.- El director general d'Urbanisme: José María Selva Ros.